# בס"ד

# פנקס האוהבים

**ישראל י.כ. חברוני**

את

אני

המדבר

כל השאר

מיותר.

מול המראה

לאט לאט

הזמן

נותן אותותיו

מול המראה

אשה

תוהה

אל תאמיני

לזכוכית המצופה

הביטי בעיני אהובה

גלי בעיני

יקרה

את זו שהזמן

בה

לעולם לא ייגע

שלעד תישאר

מנשים יפה...

כשהלב שר

כשהלב שר - הנח את כל הספרים, את כל ההקדמות.

#

#  איך שכחנו...

איך שכחנו ממנו, מהמדבר, מהמרחבים, מהיופי האינסופי? איך סגרנו עליה, על אהבתנו הגדולה, בקירות ברזל, בחומות?

התרה

פעם

היית ילד

זך

תמים

טהור.

עיניך שוטטו

בכל

ובכל ראית

יופי אלוקי.

 /...

והילד

לנער היה

והנער

לבחור.

 /...

ואט אט

כל שנתת בו מבט:

בריאה מוארה

תבל ומלואה

הפכו עיניך

לגירוי

יצר

תאווה.

 /...

ושקיעות וזריחות

אלוקיות

הצטלמו בעיניך

כשפתי נשים חושניות.

 /...

ועתה

הרי היא לך

אסורה.

 /...

הנח תרמילך

מקלך

הסר עיניך

השפל מבטיך

היכנס בחדריך

לא עוד שבילים נסתרים

לא עוד נופים מופלאים

שחקים

כוכבים זוהרים

רק

חדרי חדרים

מחשכים.

 /...

עד

יבוא יום

ובך

בתוכך

מסביב לניצוץ

שיתעורר בליבך

תתרקם

תיוולד

בריאה חדשה.

 /...

או אז –

צא מחדריך

שא עיניך

בריאה אליך מחייכת

תבל ומלואה באזנך לוחשת

לך הריני מותרת.

..........

#

# מתחת לטלית

מתחת לטלית

אני חבוק

בזרועותיךָ

מתכנס

בחיקךָ

יונק

משדיךָ

מתענג על מתיקותךָ

נעלם

בסודךָ .

#

# מרחבים בלב

עם המרחבים האלה

שלמדבר

בלב

אפשר לשוב ולאהוב

את כל העולם

כל אחד ואחד

ויותר מכולם

אותך.

#

# מכל מלמדי

ר י ב ו נ ו ש ל ע ו ל ם ---

מכל מלמדי

אחת היא

מורתי

לאהבה אותך

השגח נא עליה

כעל בבת עינך.

#

# בין הרי בתר

"עַד שֶׁיָּפוּחַ הַיּוֹם וְנָסוּ הַצְּלָלִים סֹב דְּמֵה לְךָ דוֹדִי לִצְבִי אוֹ לְעֹפֶר הָאַיָּלִים עַל הָרֵי בָתֶר"

[שיר השירים]

דודי אהובי

שם

בין הרי בתר

בערוצים העמוקים

לא רק תתכסה מעין כל.

תשוב אל עצמך

ואחר כך

נקי ממגע זרים

אלי...

#  ה' אחד

באהבתי אותך

אני אוהב את ה'

באהבתי את ה'

אני אוהב אותך

מהו הסוד

העושה אותך

ואת ה'

אחד?

# עמוד האהבה

אהבת אשה

אפשר שתגזול ממך

אהבת ה.'

אהבת ה'

אפשר שתגזול ממך

אהבת אשה.

ואפשר

שאהבת אשה

תעניק לך

אהבת ה'

ואהבת ה'

אהבת אשה

ואהבת אשה

תשוב תעניק לך

אהבת ה'

 /...

וחוזר הגלגל

עולה ומיתמר

עד אינסוף

עד אין תכלית

עמוד

ה א ה ב ה .

#

# בְּרַח דודי

מי זאת

העולה מן המדבר

מתרפקת על דודה

באזנו

לוחשת תפילה:

בְּרַח דודי

ברח

טרם אתרגל

אשכח

ברח דודי

ברח

קחני עימָך

חותם על ליבָּך

קשובה תמיד

ליופייָך

עושה תמיד

רצונָך.

#

# נהרות

כל הנהרות נוהרים אל הים

נהרותי שלי

אליך.

#

# מלך אהוב

# הנה זה בא

בסייעתא

דשמיא

שירה

בוקעה

מעומקא

דליבא

גילה

דיצה

רעות ואהבה

הנה זה בא

שמחה מציפה

כל תא בגופך

כוסף בערגה

רוטט בתשוקה

זוהר באורה

הנה זה בא

מלך

מלכיא..

# כל אהבותינו

כל אהבותינו

שהכזיבו

לא נתכחש להן

רק

נארוג מהן שטיח

נרוץ עליו

יחפים

אל חופת כלולותינו.

# "רוחא ברוחא"

ללחוש על אזנך

שיחי

לנשוב על ליבך

רוחי

ליתן בך

נשמתי.

#

# הקול...

# הקול ששמעתי עוד בהיותי ילד...

הנשמה שהוציאה אותי ממקומי

שמשכה אותי לקצות עולם

שהעבירה אותי מדבריות

שהוחלפה לי בכל מראות וקולות

שביקשתיה ולא מצאתיה

עד שפגשתי בעינייך

את עיניה

# כל פנסי...

# כל פנסי

כוכבי

שמשותי –

"שרגא בטיהרא" \*

נגד אחת

מעינייך.

..............................

\* נר בצהריים

#

# שער פתוח

עיני

הפוגשות את

עינייך

מוצאות

שער פתוח

הזמנה לשוב

הביתה.

# במסדרון אפלולי

# בטחונך הנצחי

בך ובי

הוא שהביא

אותך ואותי

אל אותו מסדרון

אפלולי.

# שם, באפלת המסדרון, לאורו של נר קטן, שמעתי שוב את הקול ששמעתי בהיקרעך מעלי, הקול שלחש באזני: הסר דאגה מליבך... אנחנו עוד ניפגש. אתה תשכח אותי, אני אשכח אותך, נתחלף זה לזו באהבות שגויות. אבל אין מה לדאוג. עוד יגיע הרגע שבאפלוליות המטעה יימצא נר קטן שיאיר לנו זה את זו, מחדש ולתמיד.

# כל מחשבה...

#

# כל מחשבה שאת חושבת אותי

# שאני חושב אותך.

כל מבט שאת נותנת בי

שאני נותן בך.

כל תנועה שאת מתנועעת אלי

שאני מתנועע אלייך.

כל הגה

כל מלה

כל נגיעה -

לבנה זוהרת

במקדשנו

ההולך ונבנה...

# שלא תזוח דעתנו

# (ביום נישואינו העשרים ושתיים תכננו מה שתכננו. מלמעלה, מן הסתם, חשבו אחרת..)

מה הייתה ההתפרצות הזאת, ההתגעשות הנוראה ערב יום כלולותינו החוזר?

שלא תזוח דעתנו. שלא נחשוב שכבר הגענו. שנזכור שעוד רבה הדרך, שעוד נכונו לנו קשיים, נפילות, מאבקים, התמודדויות. שנזכור, שאהבת איש ואשה, כמו אהבת ה', עולה עד אינסוף, וכל נקודת שיא בדרך אינה אלא תצפית על קו האופק הבא, על השיא הבא...

 /....

להיעצר, בנקודת שיא, ולחשוב שכבר הגענו , שכך וכאן מקום המנוחה, האהבה השלמה, זה החטא היותר גדול בין איש לאשה כמו שזה החטא היותר גדול בין אדם לבוראו.

בואי אהובתי, בואי נשמח בנפילתנו, בואי נשמח באהבתנו שאין לה סוף, שתמיד עולה, שתמיד קוראת אותנו להמשיך ולהעפיל, שתמיד אומרת לנו: "לֶךְ לְךָ מארצך וממולדתך ומבית אביך אל הארץ אשר אראך..." ונזכור, נזכור תמיד, שמצוות "לֶךְ לְךָ" שנאמרה לאברהם אבינו כרוכה בנסיונות, נסיונות קשים, ואין קיצורי דרך...

בואי אהובתי, בואי נודה לקב"ה הסוטר על לחיינו, להעירנו, כל אימת שאנו נרדמים באמצע הדרך...

# ..................................

# אשאך

# בואי אהובתי

מצאי מקום על גבי

אפרוש כנפי

אשאך

אל כל אשר

תבקשי...

# לא את לא אני

זה לא את

זה לא אני

זו שכינה

בינך וביני

משוררת שירך

שירי

שמחה

מאושרת

בך ובי.

עדות

"כששמעו מלאכי השרת (שמתאווה הקב"ה לשכון בין בני אדם) התחילו אומרים: רבש"ע למה אתה יורד לתחתונים? שבחך הוא שתהא בשמים שנאמר (תהלים ח' ב') "תְּנָה הוֹדְךָ עַל הַשָּׁמָיִם"

(ילקוט שמעוני א' רמז שס"ט)

אמר המלאך:

איש?!

אשה?!

איש ואשה?!

שנה?!

שנתיים?!

עשר שנים?!

מאה שנים?!

ביחד-באהבה?!

תמהני!

 /...

אמרתי אני:

הלילה הזה, בהתחדש ליל כלולותינו העשרים וחמש, כל גרמי שמים יתייצבו איש על מקומו שמלפני חצי יובל שנים, בך ובי יביטו משתאים, למראה עיניהם

לא מאמינים.

הלילה הזה

את ואני

עדות נאמנה

הוכחה חיה

קבל עם ועדה מלאכים ושרפים

שאכן

כאן על הארץ

כאן בבתי חומר

כאן בין עלבונות מכות וייסורים

אלוקים חיים

משגיחים

אוהבים...

# קו

בעיר הגדולה

בכרך הסואן

על קירות הבתים

העייפים

הסדוקים

המפוייחים

מציירות עיני

קו אופק מדברי...

# קו אופק מדברי

קו אופק מדברי

את ואני.

# קו פשוט

מה יש בו, בקו האופק הזה, המדברי, שמעורר את הצד הרך והעדין שבי? מה יש בו בקו האופק הזה, המדברי, שכל נופים שבעולם, כל אופקים שבעולם, אכזוטיים ככל שיהיו, בטלים בפניו?

שמים מעל, ארץ מתחת, קו פשוט, נשי, רך.....

בואי אהובתי, נקבע פגישה על קו האופק.

בואי אהובתי, נהיה, קו אופק.

# "נצחוני בני"

עכשיו, בעשור השביעי לחיי, אולי, מתחיל אני להבין, מדוע יש כל כך מעט אהבה בעולם, מדוע האיבה והאלימות הולכים ורבים.

בני אדם פשוט פוחדים לאהוב.

לאהוב, לבטא אהבה, פירושו להיחשף ברובד הכי זך והכי טהור והכי עמוק. פירושו לחיות נשמה. והנשמה - חוד מחט אם רק ייגע בה, תיפגע יותר מגוף גשמי הנפגע ממכת גרזן. זאת הסיבה שאנחנו כל כך סגורים, כל כך מכווצים. אנחנו מסתובבים בעולם, גדלים, מתבגרים, מזדקנים, עם נשמה שבילדותנו הגיחה החוצה, חשפה עצמה בתמימות, נתנה עצמה בשמחה, בריקוד, באמונה, ולאחר שהוכתה בידי מקבליה כמעט עד מוות, התכווצה פנימה, אל תוך מבצרה האפל, ושם היא יושבת מבוהלת, מפוחדת,

וכל מחשבותיה עסוקות בהישרדות, בחיזוק הקירות והחומות, בפיתוח אמצעי הגנה ההופכים מהר מאד לכלי התקפה המסקלים כל איום אפילו אינו קיים. ואם, בשעת רצון, זו הנשמה, זו האהבה, תושיט אצבע קטנה החוצה, מייד תיכווה.

הו אלוקים שלי, תן בי אומץ וכוח לשבר את החומות.

שמור אתה על נשמתי שאינה מוכנה יותר לחיות במבצרים.

 /...

ואם לא תעשה זאת אתה, אם לא אתה את לבי לאהבה תפתח, אם לא תסייע אתה לנשמתי להתפשט מקליפותיה, לצאת לחיים, אצא, בכל מחיר אצא, בכוח אמונתי ב ך אצא, בקריאת

"כאשר אבדתי אבדת" אצא החוצה, לאור.

כי בדבר הזה, כך מאמין אני, מבקש אתה, יותר מבכול דבר אחר, לומר:

"נ צ ח ו נ י ב נ י" .

....................

#

מספר אנשים לאהוב

פינה קטנה על פני כדור האץ

מי צריך יותר.

# שיר של חברים

שיר השירים, שיר אהבה, שיר התחברות, התחברות אדם עם עצמו, התחברות אדם עם זולתו, התחברות אדם עם אלוקיו. התחברות העולמות - בינם לבין עצמם, בינם לבין בוראם. התחברות הגרעין עם האדמה, הזרע עם הביצית, הנבט עם אויר העולם. התחברות שמים וארץ. קרום חצי חדיר. פנים וחוץ. ספוג. נשימה. נשמה. גוף ונשמה.

שיר השירים

כל החיבורים

כל הזיווגים.

 /...

פריה ורביה של כל הייצור, גם האבן, גם גרגר החול, גם הים בגליו הסוערים או הרוגעים, שאינו חדל, אף לרגע, לבוא על היבשה.

שמים וארץ, כוכבים וירחים ושמשות, פרפר בחיק פרח, אבקנים ברוח, צפור דרור וחיפושית זבל, הכול מתגעגע, יוצא מגדרו, רץ, שר...

ושיר נוגע בשיר, ושיר מתחבר בשיר, ושיר מזדווג בשיר, וכולם, יחדיו, חוברים לשיר אחד...

שיר השירים.

"...מקום מנוחתנו הוא רק בא-להים. אבל הא-להים הלא למעלה מכל המציאות אשר יוכל להכנס בקרבנו ממנו איזה רגש ורעיון הוא, וכל מה שהוא למעלה מכל רגש ורעיון בנו הוא לערכנו אין ואפס ובאין ואפס לא תוכל הדעת לנוח..."

...צריך להראות את הדרך איך נכנסים אל הטרקלין - דרך השער.

השער הוא הא-להות המתגלה בעולם..."

 (הראי"ה קוק, זרעונים)

אינני יודע למה מתכוונים

אינני יודע למה מתכוונים

כשאומרים

א-לוהים

אבל קצות אצבעותייך

הקושרות חוט אל חוט

העושות

רקמה

שטיח

או לבוש

לוחשות לי

סודות טמירים.

 /...

אינני יודע למה מתכוונים

כשאומרים

א-לוהים

אבל הפרחים

בעציצים

שמכדך הם שותים

מרמזים לי

אלפי רמזים

 /...

אינני יודע למה מתכוונים

כשאומרים

א-לוהים

אבל זוג סנדלים

של ילד רך בשנים

הניצבים

שוחקים

לרגלי מיטה לבנת סדינים

אינני יודע למה מתכוונים

כשאומרים

א-לוהים...

...........................................

כל השירים - שירים.

שיר שלך - שיר השירים.

למה מחכה משיח?

כל אדם

עמוק בליבו

טמון

שיר השירים

שלו.

ביום שבו

כל שירים שבלב

יִכְלוּ

לצאת לאור

משיח

יבוא...

# סתם

הוי, הסתם הזה, כמה אני מתגעגע אליו. להיות סתם לידך, שתהיי סתם לידי, שנהיה סתם זה ליד זו. למה? ככה. כי ככה ה' ברא אותנו. להיות זה ליד זו. כל השאר עליו.

זה לימוד קשה. לחזור להיות סתם. כמו ילדים שסתם טוב להם להיות ביחד. הם לא ביחד בגלל רעיון, הם לא ביחד בלל אידיאל, הם לא ביחד בגלל שצריך ומוכרחים...

הם ביחד סתם, מפני שטוב להם, סתם, להיות ביחד.

היינו פעם "חברים". סתם חברים. מה עשה אותנו חברים? הוא זה שבשמים, עשה אותנו לחברים, אז - כשהיינו אצלו. אפילו לא ידענו

למה, גם לא היה נחוץ לדעת למה. ולמה לא היה נחוץ לדעת למה? כי לא היה נחוץ יותר

שום דבר, כי היינו חברים, וחברים זה הכל. חיבור זה הכל. כי בלי חיבור אתה לבד. אתה חצי. וחצי, כל זמן שהוא חצי, ישאל כל הזמן למה ואיך ומתי ולאן. כי כל מה שתענה לחצי, תשמיע לחצי, הוא יישאר חצי, וחצי תמיד זה סימן שאלה, זה תמיד איפה החצי השני שלי, והאיפה הזה הופך למסע עינויים של למה ואיך ולאן. אז בואי נחזור להיות חברים. כמו אז, כשהיינו ילדים. עוד מעט... עוד מעט וזה יגיע. את ואני, רק את ואני, כי כולם ילכו, יבקרו לפעמים, אבל בסך הכל ילכו, וטוב שילכו כי הם צריכים ללכת, ואנחנו צריכים להישאר לבדנו, כמו אז, כשהיינו ילדים, ונפגשנו, והיינו ביחד, סתם ביחד, כי ה' הטוב שכל כך אוהב אותנו, שאוהב אותנו יותר מכל העולם שלו, שם אותנו ביחד, אותך ואותי,

ואת אהובתו שלו, שכינתו הקדושה, השכין בינינו, בלב שלנו, ואמר לנו שעלינו לעזוב הכל, את אבינו הרעיון ואת אימנו האידאל ולדבוק זה בזו איך שאנחנו, את איך שאת ואני איך שאני, להיות ביחד, לדבוק ביחד, כל כך לדבוק ביחד

ששום אבא רעיון ושום אמא אידיאל ושום חלום לא יתגשמו מלבד חלומו של מי ששם אותנו ביחד. ואם אנחנו, את ואני, רק נגשים את החלום, החלום שלו, אם רק נהיה ביחד, נדבוק ביחד ללא כל חציצה, הוא כבר יעשה הכל, כל מה שצריך, שנמשיך, את ואני והוא,להיות ביחד...

בשמים חיפשתיך

בשמים

בשמי שמים

חיפשתיך.

והנה:

בין מחברות וספרים

וילונות רהיטים

סירים בישולים

כלים מכלים שונים

כתמי פלסטלינה

חיתולים

לורדים עפרונות צבעוניים

מצאתיך

חיבקתיך

יותר מכל חלומות שמימיים

אהבתיך.

#

# את ואני – שקט אינסופי

יום יבוא. עוד תראי. יום יבוא את ואני.

רק את ואני. והמון שקט. ים של שקט.

השקט שתמיד ביקשת...

יום יבוא, עוד תראי, את ואני, בכפות ידיו,

את בכפו האחת, אני בכפו השנייה,

נישאים זה אל זו,

ויחדיו,

אל ליבו...

יום יבוא, עוד תראי, את ואני, ושקט אינסופי, בליבו של

א-לוהים.

# הפרח האחד

מה הייתי עושה

היכן הייתי מוצא

פרחים צבעוניים

לזר הגדול

שעליו תמיד חלמתי?

מה הייתי עושה

לולא

עם כל כך הרבה אהבה

כל כך הרבה שמחה

נטלת מידי

את הפרח האחד

העלוב

הגלמוד

שליקטתי

בצידי דרכי

החרוכות?

#

# חיפוש אחר

ערב שבת, חצות היום. אשתי בטיסות, בבית, מקיר אל קיר - הכנות לשבת. אני מיטיב את הנרות, נזכר, משום מה, בפגישתי עם רבי ומורי הנערץ:

רבי, אני אומר, אני רוצה לצעוק. ללכת ברחובות ולצעוק... חזרתי לפני עשרים שנה בתשובה. ברוך ה' יש לי בית, אשה טובה, ילדים, חיים יפים, מסודרים, חֶבְרה טובה, ישוב טוב, בית כנסת, שעורי תורה, הכל נראה יפה, טוב, מסודר, מצויין, אפילו נפלא, אבל אני מרגיש שאיבדתי את הדבר הכי יקר שהיה לי... איבדתי, איבדתי! עכשיו אני דתי, מסודר... אני לא מתלונן. ב"ה. לומד, מתקדם, מתפרנס, אבל איבדתי, איבדתי... את הדבר הכי חשוב, הכי יקר, ואני רוצה לצעוק, לשאוג, אני רוצה ללכת ברחובות האלה ולצעוק ולצרוח ולשאוג...

הרבי מקשיב מאוד. כולו נטוי אלי, כולו אוזן, כולו קשב פנימי, מתמסר לכאב שלי... אומר משהו... מה אמר... איני זוכר... איך זה שאיני זוכר? ואולי לא אמר? לא ממש אמר? אולי... התשובה הייתה טמונה באוזן הקשבת שלו... בלב המתמסר שלו... מה אמר הרבי... מה אמר הרבי....

אני ממשיך להיטיב את הנרות, אשתי מסיימת לאפות חלות וממשיכה לרוץ מקיר אל קיר. הילדים בחצר המכולת - מנצלים את יום הששי הקצר להתפרנס ומכינים פלאפל שמשחרר את האמהות לעיסוקי השבת...

וכך, בהיסח הדעת, הבית הזה, אשתי המבורכת, הילדים - נותנים לי את התשובה....

איבדתי... איבדתי... צעקתי לתוך אזנו של הרבי, פעם... פעם הייתי מחפש אלוקים גדול... רצתי את

כל העולם בחיפוש אחר אלוקים, מסרתי את הנפש על חיפוש אלוקים... והיום... היום אני דתי... מסודר... עושה מה שצריך לעשות... מה שאומרים לי לעשות... מה שכתוב לעשות... והחיפוש... ואלקים... לאן נעלם חיפוש אלוקים...

אכן, אשתי היקרה, חברתי לחיים,

בהתרוצצותה מקיר אל קיר בתוך הבית, בבישוליה ובניקיונותיה, בלי לומר מלה, נותנת לי את התשובה:

זה כמו לפני ואחרי הנישואין. לפני הנישואין חיפשת את אשתך לעתיד. היא הייתה חסרה לך מאוד. התגעגעת אליה, מסרת את נפשך כדי לגלותה.

עכשיו הנה היא, אשתך, יחד איתך בבית, באותו בית. גם עכשיו אתה מחפש אותה. אתה רואה אותה יומיום, מדבר עימה, מתייחד עימה, וממשיך לחפש אותה.

אבל זה חיפוש אחר. זה לא אותו חיפוש כמו לפני הנישואין. ברוך השם - זה לא אותו חיפוש.

וכך, בדיוק כך, היום, עשרים שנה לאחר החזרה בתשובה - אתה עם אלוקים. בבית אחד. מדבר איתו, מתפלל אליו, מתייחד עימו... וממשיך... ממשיך... לחפש אותו.

וזה... חיפוש אחר.

זה... ב"ה... לא אותו חיפוש.

#

# התרגעות

שערי השקט נפתחים

מתחילים לֵרָאוֹת

פיסות ראשונות של נצח...

#  נעשה רצונו

הנה ימים באים, ורוח ה' מפעמת בנו, נושאת אותנו אל אשר תחפוץ.

ואנחנו נותנים עצמנו, מתמסרים, לרוח ה' הלוקחת אותנו.

זה יהיה

אחרי הרבה שנים ביחד

ואחרי שכולם ילכו.

נשב ליד החלון

נסתכל על האופק

נראה שמים כחולים

ועב קל, שקוף, עובר, חולף ונעלם.

ונישאר

את ואני, ושמים שקופים, ואין סוף.

ונשתוק.

ואם נדבר

יהיו אלה דבורים פשוטים:

אפשר את הכפית?

עוד פרוסה?

רוצה צנונית?

קצת שמן זית?

מישהו ידפוק בדלת. נזמין אותו לשבת. נגיש לו תה חם ולחם מן התנור. הוא יספר לנו מאין בא לאן הולך. ואנחנו נקשיב, לכל מלה. אם יבקש עצה - ניתן לו. אם יזדקק לצדה לדרך - ניתן. אם ישאל מה אנחנו עושים כאן, נאמר: רצונו של אלוקים.

כשילך, נמשיך לשבת, את ואני, מיחם דולק, לחם פרוס, חתיכת ירק ורצונו של אלוקים.

ונקשיב, נטה אוזן...

לכל מלה, כל אות, כל סימן...

אם יבקש שנקום ונלך - נקום ונלך.

אם יבקש שנמשיך לשבת - נמשיך לשבת.

נעשה רצונו.

פשוט.

נעשה רצונו.

.........................................

**עד כאן – פנקס האוהבים**

לרכישת הפנקס ופגישת המחבר במסגרת תיאטרון בית, מופעי קריאה מלווים בניגונים, סדנאות צמיחה, גדילה ושחרור:

|  |
| --- |
| בדרך – מסעות רוחניים052-542-6583, 052-658-1796, ישראל, חיה |

C כל הזכויות שמורות למחבר